2. ปัจจัยความเสี่ยง

ปัจจัยความเสี่ยงเป็นปัจจัยที่บริษัทฯ พิจารณาเห็นว่าอาจสงผลกระทบตอการดําเนินงานของบริษัทฯ
ทั้งนี้ความเสี่ยงและความไม่แน่นอนอื่นที่บริษัทฯ มิได้กล่าวถึง จัดเป็นความเสี่ยงที่ไม่มีนัยสำคัญ
หรือเป็นความเสี่ยงที่บริษัทฯ ไม่อาจคาดหมายได้

2.1 ความเสี่ยงจากการพึ่งพิงบุคลากร

เนื่องจากธุรกิจหลักของบริษัทฯ เป็นธุรกิจที่เกี่ยวข้องกับเทคโนโลยีสารสนเทศ (Information
Technology: IT) ซึ่งต้องพึ่งพิงบุคลากรที่มีความรู้ มีความสามารถทางด้าน IT
รวมทั้งจะต้องมีความเข้าใจภาวะตลาดและแนวโน้มสินค้าไอทีเป็นอย่างดี เพื่อจัดทำเนื้อหา ข่าวสาร
ข้อมูลสำหรับสื่อต่างๆ ของบริษัทฯ เช่น นิตยสาร หนังสือเล่ม การจัดงานแสดงสินค้า
สื่อดิจิตอลและสื่ออื่นๆ ของบริษัทฯ ซึ่งบุคลากรเหล่านี้
ถือเป็นทรัพยากรที่สำคัญในการดำเนินธุรกิจของบริษัทฯ ดังนั้น หากต้องเสียบุคลากรเหล่านี้ไป
อาจส่งผลกระทบต่อธุรกิจของบริษัทฯ

อย่างไรก็ตาม บริษัทฯ มีมาตรการในการลดความเสี่ยงจากการสูญเสียบุคลากรดังกล่าว โดยบริษัทฯ
ได้ให้ความสำคัญกับการพัฒนาและส่งเสริมบุคลากรให้มีส่วนร่วมในการดำเนินงานและเติบโตไปพร้อมๆ
กับความสำเร็จของบริษัทฯ มีการจ่ายค่าตอบแทนในอัตราตลาด
เพื่อจูงใจให้บุคลากรดังกล่าวทำงานที่บริษัทฯ อย่างต่อเนื่อง รวมทั้งบริษัทฯ
ได้มีการจัดสรรใบสำคัญแสดงสิทธิที่จะซื้อหุ้นสามัญเพิ่มทุนของบริษัทฯ
ให้กับกรรมการและพนักงานของบริษัทฯ จำนวน 15,600,000 หน่วย โดยไม่คิดมูลค่า
เพื่อเสริมสร้างกำลังใจ และแรงจูงใจให้พนักงานทำงานอยู่กับบริษัทฯ ในระยะยาว นอกจากนี้
บริษัทฯ ยังมีนโยบายในการพัฒนาความรู้ความสามารถในการทำงานเป็นทีม ไม่ยึดติดกับตัวบุคคล
ซึ่งจะช่วยลดความเสี่ยงจากการพึ่งพิงบุคลากรคนใดคนหนึ่งโดยเฉพาะ อย่างไรก็ตาม
จากอดีตที่ผ่านมาอัตราหมุนเวียนของบุคลากรในตำแหน่งที่สำคัญอยู่ในระดับที่ต่ำ
ซึ่งสะท้อนถึงความภักดีของบุคลากรที่มีต่อองค์กร รวมถึงความเชื่อมั่นในศักยภาพขององค์กร

2.  ความเสี่ยงจากการแข่งขันและจำนวนคู่แข่งที่เพิ่มขึ้น

ธุรกิจสื่อประเภทนิตยสารถือว่ามีการแข่งขันสูง
โดยสามารถพิจารณาได้จากจำนวนหัวนิตยสารที่เพิ่มมากขึ้นเรื่อยๆ ปัจจุบันมีนิตยสารไอทีกว่า 20
หัวนิตยสาร ทั้งนิตยสารที่ซื้อลิขสิทธิ์จากต่างประเทศ และนิตยสารที่ผลิตเองในประเทศ
นิตยสารไอทีที่จะได้รับความนิยมคือนิตยสารที่สามารถนำเรื่องราวที่อยู่ในความสนใจของผู้อ่านมาเสนอได้ถูกเวลาและทันต่อเหตุการณ์
รวมทั้งด้วยรูปแบบการนำเสนอที่น่าสนใจและเหมาะสมกับพฤติกรรมของผู้อ่าน จากการที่บริษัทฯ
อยู่ในธุรกิจสื่อด้านไอทีมากว่า 20 ปี
ทำให้มีความเข้าใจภาวะและแนวโน้มตลาดสินค้าไอทีเป็นอย่างดี บริษัทฯ
จึงสามารถคัดเลือกเนื้อหาที่อยู่ในความสนใจได้ทันต่อเหตุการณ์ นอกจากนี้
ยังมีการพัฒนานิตยสารในเครืออย่างต่อเนื่อง ไม่ว่าจะเป็นการปรับขนาดหนังสือ
ให้มีขนาดเล็กกะทัดรัด พกพาสะดวก การรวมนิตยสาร 2
เล่มให้เป็นฉบับเดียวเพื่อเพิ่มความเข้มข้นของเนื้อหา ทำให้นิตยสารไอทีของบริษัทฯ
ได้รับความนิยมและการยอมรับอย่างกว้างขวาง ทั้งในกลุ่มลูกค้าที่เป็นผู้อ่านทั่วไป
และผู้อ่านระดับองค์กร
โดยจะเห็นได้จากผลสำรวจความนิยมของผู้บริโภคที่มีต่อการอ่านนิตยสารเกี่ยวกับคอมพิวเตอร์
ซึ่งจัดทำขึ้นโดยสวนดุสิตโพล มหาวิทยาลัยราชภัฎสวนดุสิต ในปี 2551
ผลสำรวจดังกล่าวยืนยันว่านิตยสาร Computer.Today ของบริษัทฯ
เป็นนิตยสารคอมพิวเตอร์ที่มีผู้อ่านมากที่สุด

สำหรับ ธุรกิจการจัดงานแสดงสินค้า บริษัทฯ เป็นผู้นำการจัดงานแสดงสินค้าไอที แต่ในระยะ 2-3
ปีที่ผ่านมา
มีบริษัทค้าปลีกอุปกรณ์อิเลกโทรนิกส์และสินค้าไอทีหลายแห่งได้เริ่มมีการจัดงานแสดงสินค้าไอที
และอุปกรณ์ อิเลกโทรนิกส์ ซึ่งถือเป็นการแข่งขันทางอ้อมกับงานที่บริษัทฯ จัด
แต่ด้วยประสบการณ์การจัดงานแสดงสินค้ากว่า 10 ปี โดยใช้กลยุทธ์ต่างๆ
ไม่ว่าจะเป็นกลยุทธ์ด้านผลิตภัณฑ์ ที่เน้นความหลากหลายของผลิตภัณฑ์ภายในงาน
การเลือกสถานที่การจัดงานที่อยู่กลางใจเมือง พื้นที่กว้างขวาง เดินทางสะดวก
มีการจัดกิจกรรมและการส่งเสริมการขายที่น่าสนใจต่างๆ เช่น การจับรางวัลชิงโชค
การประมูลสินค้าราคาถูก บริการเคาน์เตอร์ Buyer Guide
เพื่อให้คำแนะนำการเลือกซื้อสินค้าไอที การนำเสนอนวัตกรรมใหม่ๆ ของผลิตภัณฑ์ต่างๆ
รวมทั้งการประชาสัมพันธ์ที่ครอบคลุมทุกสื่อ
ประกอบกับความสัมพันธ์อันดีกับผู้ผลิตและผู้จัดจำหน่ายสินค้าต่างๆ ทำให้งานแสดงสินค้าของบริษัทฯ
ยังสามารถรักษาความนิยมทั้งจากผู้เข้าชมงานและผู้เข้าร่วมจำหน่ายสินค้าในงานได้เป็นอย่างดี

สำหรับธุรกิจสื่อดิจิตอล โดยเฉพาะสื่อออนไลน์ ปัจจุบัน มีการเปิดเว็บไซต์เป็นจำนวนมาก
เนื่องจากทำได้ไม่ยากนัก อย่างไรก็ตาม
สำหรับเว็บไซต์ที่นำเสนอข้อมูลข่าวสารด้านไอทียังคงมีจำนวนจำกัด
เนื่องจากผู้ประกอบการจำเป็นจะต้องมีความพร้อมในการสร้างฐานข้อมูล การให้ข่าวสารที่รวดเร็ว
มีเนื้อหาที่น่าติดตามและสามารถนำไปใช้ประโยชน์ได้จริง
จากประสบการณ์ในการสร้างสรรค์สื่อสิ่งพิมพ์โดยเฉพาะอย่างยิ่งด้านไอทีที่ยาวนานกว่า 20 ปี
ตามที่กล่าวมาแล้วข้างต้นบริษัทฯ จึงมีความพร้อมในด้านเนื้อหาและความน่าเชื่อถือ โดยบริษัทฯ
สามารถนำเนื้อหาและฐานข้อมูลที่มีมาพัฒนาต่อยอดเป็นผลิตภัณฑ์และบริการผ่านสื่อดิจิตอล
ถึงแม้รายได้จากธุรกิจสื่อดิจิตอลในปัจจุบัน ยังมีสัดส่วนไม่มากนัก
แต่มีแนวโน้มการเติบโตสูงตามพฤติกรรมผู้บริโภคที่เปลี่ยนแปลงตามความก้าวหน้าของเทคโนโลยี

2.3 ความเสี่ยงจากการปรับเพิ่มขึ้นของราคากระดาษและการขาดแคลนกระดาษ

กระดาษเป็นวัตถุดิบที่สำคัญในการผลิตนิตยสาร และหนังสือ ถึงแม้บริษัทฯ
จะไม่มีโรงพิมพ์เป็นของตนเอง แต่บริษัทฯ
เป็นผู้สั่งซื้อและจัดหากระดาษที่ใช้ในการจัดพิมพ์นิตยสารและหนังสือให้แก่โรงพิมพ์
เนื่องจากกระดาษจัดเป็นสินค้า Commodity
ที่มีการเปลี่ยนแปลงราคาตามความต้องการของตลาดและตามปริมาณการผลิตของผู้ผลิตอยู่ตลอดเวลา
ดังนั้นบริษัทฯ จึงมีความเสี่ยงจากการผันผวนของราคากระดาษ
ซึ่งอาจส่งผลกระทบต่อต้นทุนการผลิตของบริษัทฯ ในขณะที่นิตยสารที่บริษัทฯ
ผลิตไม่สามารถปรับราคาได้ เนื่องจากการแข่งขันสูง ในขณะเดียวกันบริษัทฯ
อาจประสบปัญหาขาดแคลนกระดาษในกรณีที่ราคาปรับเพิ่มขึ้นได้

ในการผลิตนิตยสาร บริษัทฯ สามารถกำหนดประมาณการจำนวนพิมพ์ที่แน่นอน ทำให้บริษัทฯ
สามารถคำนวณปริมาณกระดาษที่ใช้ได้ล่วงหน้า บริษัทฯ จึงใช้วิธีการสั่งจองกระดาษกับผู้ผลิตกระดาษ
และ/ หรือ ตัวแทนจำหน่ายล่วงหน้าประมาณ 3-6 เดือน วิธีดังกล่าวทำให้บริษัทฯ
สามารถหากระดาษได้ตามปริมาณที่ต้องการ ในราคาที่เหมาะสม
และช่วยลดความเสี่ยงจากการขาดแคลนกระดาษ นอกจากนี้ บริษัทฯ
จะมีการพิจารณาเปลี่ยนแปลงชนิดกระดาษที่ใช้เพื่อที่จะควบคุมต้นทุนการผลิตและคุณภาพการผลิตให้มีความเหมาะสม

2.4 ความเสี่ยงจากภาวะเศรษฐกิจชะลอตัวส่งผลต่ออุตสาหกรรมโฆษณา

ในภาวะเศรษฐกิจที่ชะลอตัว จะส่งผลกระทบต่อการเติบโตอุตสาหกรรมโฆษณาค่อนข้างมาก
เนื่องจากผู้ประกอบการส่วนใหญ่จะพิจารณาลดค่าใช้จ่ายในการโฆษณาลง
โดยสามารถพิจารณาได้จากในช่วงปี 2551 ที่เกิดปัญหาวิกฤติการเงินในสหรัฐอเมริกา
ทำให้เกิดภาวะเศรษฐกิจถดถอยทั่วโลก ซึ่งรวมถึงประเทศไทย
ส่งผลทำให้มูลค่าการใช้จ่ายในการโฆษณาในปีดังกล่าวลดลงร้อยละ 2.1 จากมูลค่า 92,035
ล้านบาท ลดเหลือ 90,120 ล้านบาท ในขณะที่ช่วงปี 2548-2550
มูลค่าการขายโฆษณามีการเติบโตมาโดยตลอด (ร้อยละ 1.7 ในปี 2548 ร้อยละ 4.8 ในปี 2549
และร้อยละ 2.6 ในปี 2550) จากผลกระทบทางการเมืองของประเทศไทย
โดยเฉพาะเหตุการณ์ความรุนแรงทางการเมืองที่เกิดขึ้นในเดือนพฤษภาคมที่ผ่านมา
อาจจะส่งผลทำให้ภาวะเศรษฐกิจของประเทศไทยโดยรวมชะลอตัวลง
รวมทั้งอาจส่งผลกระทบต่อการเติบโตของอุตสาหกรรมโฆษณา ซึ่งจะส่งผลต่อรายได้ของบริษัทฯ
เนื่องจากธุรกิจสื่อมีรายได้ค่าโฆษณาเป็นหลัก

อย่างไรก็ตาม บริษัทฯ ตระหนักถึงผลกระทบดังกล่าว จึงมีการพัฒนาปรับปรุงเนื้อหา
และรูปเล่มของนิตยสารให้ตอบสนองความต้องการของผู้อ่านอยู่ตลอดเวลา
รวมทั้งยังใช้กลยุทธ์ส่งเสริมการขาย
โดยเน้นให้มีการจัดโปรโมชันพิเศษในการดึงดูดลูกค้าให้ลงโฆษณากับบริษัทฯ เช่น
การขายโฆษณานิตยสารเป็น Package โดยการผสมผสานสื่อหลายประเภทเข้าด้วยกัน
รวมถึงบริการด้านอื่นๆ นอกจากนี้ บริษัทฯ ยังร่วมจัดกิจกรรมทางการตลาด เพื่อสร้างความ
สัมพันธ์อันดีระหว่างคู่ค้ากับผู้อ่านนิตยสาร เป็นการต่อยอดธุรกิจให้กับคู่ค้า
และเพิ่มรายได้ให้กับบริษัทฯ

5.  ความเสี่ยงเรื่องสถานที่จัดงานแสดงสินค้า

สถานที่จัดงานที่เหมาะสมถือเป็นกลยุทธ์สำคัญในการช่วยให้งานแสดงสินค้าประสบความสำเร็จ
โดยงานแสดงสินค้าของบริษัทฯ จะจัดที่ศูนย์การประชุมแห่งชาติสิริกิติ์มาโดยตลอด
เนื่องจากเป็นทำเลที่เหมาะสม ตั้งอยู่ใจกลางเมือง เดินทางสะดวกด้วยรถไฟฟ้าใต้ดิน (MRT)
พื้นที่ในการจัดงานกว้างขวาง โดยบริษัทฯ
จะทำการตกลงกับศูนย์การประชุมแห่งชาติสิริกิติ์สำหรับแผนการจัดงานทั้งปี
แต่สัญญาเช่าจะเป็นสัญญาแต่ละครั้งของงานที่จัด ดังนั้นจึงอาจมีความเสี่ยงหากบริษัทฯ
ไม่ได้เช่าพื้นที่ที่ศูนย์การประชุมแห่งชาติสิริกิติ์ในการจัดงานแสดงสินค้าในกรุงเทพมหานคร

จากการที่บริษัทฯ จัดงานที่ศูนย์การประชุมแห่งชาติสิริกิติ์ มาตั้งแต่ปี 2544 โดยบริษัทฯ
ร่วมงานกับศูนย์การประชุมแห่งชาติสิริกิติ์มาด้วยดี บริษัทฯ จึงมั่นใจว่า ด้วยความสัมพันธ์ที่ดีดังกล่าว
บริษัทฯ จะสามารถเช่าพื้นที่กับศูนย์การประชุมแห่งชาติสิริกิติ์ในการจัดงานแสดงสินค้าได้ต่อไป
อย่างไรก็ตาม หากบริษัทฯ มีความจำเป็นที่จะต้องย้ายไปจัดงานแสดงสินค้าที่อื่น บริษัทฯ
จะยังคงพิจารณาถึงสถานที่ที่เหมาะสมเป็นปัจจัยสำคัญ โดยเฉพาะอย่างยิ่ง
ปัจจุบันมีศูนย์จัดแสดงสินค้าเกิดขึ้นหลายแห่งทั้งในเขตกรุงเทพฯและปริมณฑล ที่มีพื้นที่กว้างขวาง 
สามารถเดินทางได้โดยสะดวก และจากการที่งานแสดงสินค้าของบริษัทฯ
เป็นที่รู้จักและได้รับการยอมรับอย่างกว้างขวางมากว่า 10 ปี
ประกอบกับความสัมพันธ์ที่ดีกับผู้ผลิตและผู้จำหน่ายสินค้าที่เช่าบูธมาโดยตลอด บริษัทฯ
จึงเชื่อมั่นว่างานแสดงสินค้าของบริษัทฯ จะยังคงได้รับการตอบรับเป็นอย่างดีเช่นเดิม

2.6 ความเสี่ยงจากการถูกฟ้องร้อง

เนื่องจากบริษัทฯ ประกอบธุรกิจด้านสื่อต่างๆ ไม่ว่าจะเป็นสื่อสิ่งพิมพ์ สื่อดิจิตอล
โดยเนื้อหาที่ใช้ในการดำเนินธุรกิจจะได้จากทั้งหนังสือ
บทความที่เขียนโดยกองบรรณาธิการของบริษัทฯ และนักเขียนอิสระ
รวมทั้งการแปลจากบทความต่างประเทศ ส่งผลทำให้อาจมีความเสี่ยงจากการถูกฟ้องร้อง
ทั้งในเรื่องการละเมิดลิขสิทธิ์ หรือบทวิเคราะห์ที่ส่งผลกระทบต่อบุคคลอื่น

บริษัทฯ ตระหนักถึงความเสี่ยงดังกล่าว ดังนั้น เนื้อหาในการจัดทำสื่อต่างๆ
จะต้องจัดทำด้วยความรอบคอบ ระมัดระวัง โดยนิตยสารแต่ละฉบับ หนังสือแต่ละเล่ม
เว็บไซต์แต่ละเว็บไซต์ จะมีผู้รับผิดชอบในการตรวจสอบความเรียบร้อยก่อนจัดทำ นอกจากนี้ บริษัทฯ
ได้มีการจัดทำข้อบังคับว่าด้วยจริยธรรมแห่งวิชาชีพหนังสือพิมพ์ เพื่อเป็นกรอบให้พนักงานยึดถือปฏิบัติ
และมีการจัดฝึกอบรม โดยเชิญวิทยากรที่มีความเชี่ยวชาญมาให้ความรู้แก่กองบรรณาธิการ
เพื่อทราบปัจจัยความเสี่ยง รวมทั้งกรณีที่อาจจะเกิดการละเมิดลิขสิทธิ์ได้
เพื่อเป็นการป้องกันการละเมิดลิขสิทธิ์ได้ระดับหนึ่ง สำหรับนักเขียนอิสระ บริษัทฯ
มีการระบุในสัญญาที่นักเขียนอิสระจะต้องยืนยันว่าผลงานของตนมิได้ละเมิดลิขสิทธิ์ผู้หนึ่งผู้ใด
และหากมีปัญหาการละเมิดลิขสิทธิ์เกิดขึ้นผู้เขียนจะเป็นผู้รับผิดชอบค่าเสียหายเอง อย่างไรก็ตาม
ที่ผ่านมา ปัญหาเหล่านี้เกิดขึ้นค่อนข้างน้อย ในขณะเดียวกัน บริษัทฯ มีการซื้อประกันภัยทางวิชาชีพ
เพื่อลดผลกระทบหากโดนฟ้องร้อง

2.7 ความเสี่ยงจากการเปลี่ยนแปลงเทคโนโลยี

เทคโนโลยีด้านคอมพิวเตอร์มีการเปลี่ยนแปลงอย่างรวดเร็ว ปัจจุบัน สื่อดิจิตอล
โดยเฉพาะสื่ออินเทอร์เน็ต ถือเป็นช่องทางใหม่ในการนำเสนอเนื้อหา ข้อมูลและข่าวสารต่างๆ
ที่รวดเร็ว ครอบคลุม และมีค่าใช้จ่ายค่อนข้างต่ำ
ส่งผลทำให้การใช้อินเทอร์เน็ตได้กลายเป็นส่วนหนึ่งของชีวิตประจำวัน
และมีอัตราการใช้งานที่เพิ่มขึ้นอย่างต่อเนื่อง การเปลี่ยนแปลงดังกล่าว
อาจส่งผลกระทบต่อการดำเนินการของธุรกิจสื่อสิ่งพิมพ์ของบริษัทฯ

บริษัทฯ คำนึงถึงความเสี่ยงในเรื่องดังกล่าว จึงได้เตรียมความพร้อม
โดยนำเนื้อหาจากสื่อสิ่งพิมพ์ต่างๆ ไปต่อยอดธุรกิจบนสื่ออินเทอร์เน็ต ตั้งแต่ปี 2541
และพัฒนามาโดยตลอด
เพื่อที่จะเป็นเป็นผู้ผลิตสื่อที่สามารถเข้าถึงกลุ่มลูกค้าเป้าหมายได้อย่างมีประสิทธิภาพและครบวงจรมากที่สุด
ปัจจุบัน บริษัทฯ มีเว็บไซต์ทั้งสิ้น 8 เว็บไซต์ เพื่อเป็นแหล่งข้อมูลทางด้านไอที
และคอนซูเมอร์อิเล็กทรอนิกส์ ประชาสัมพันธ์นิตยสารและงานแสดงสินค้าของบริษัทฯ
เป็นสถานีทีวีออนไลน์ รวมทั้งให้บริการฟรีอีเมล์และให้บริการจดทะเบียนโดเมนเนม

2.8 ความเสี่ยงจากการที่บริษัทฯ มีผู้ถือหุ้นรายใหญ่ถือหุ้นในบริษัทฯ อย่างมีนัยสำคัญ

ผู้ถือหุ้นรายใหญ่ของบริษัท ประกอบด้วย นายมินทร์ อิงค์ธเนศ ถือหุ้นในสัดส่วนร้อยละ 45.64
ซึ่งจะทำให้ผู้ถือหุ้นรายใหญ่ดังกล่าวสามารถควบคุมมติที่ประชุมผู้ถือหุ้นได้ในเรื่องที่กฎหมายกำหนดหรือข้อบังคับของบริษัทฯ
กำหนดให้ต้องได้รับคะแนนเสียงไม่น้อยกว่า 3 ใน 4
ของจำนวนเสียงของผู้ถือหุ้นที่มาประชุมและมีสิทธิออกเสียง
เนื่องจากผู้ถือหุ้นรายใหญ่สามารถใช้เสียงซึ่งเกินกว่าร้อยละ 25
สำหรับการใช้สิทธิในการคัดค้านในมติต่างๆ ได้
ส่งผลให้ผู้ถือหุ้นรายอื่นไม่อาจถ่วงดุลการออกเสียงของผู้ถือหุ้นรายใหญ่ได้

นอกจากนี้ บริษัท แอพซีลอน เวนเจอร์ส พีทีอี แอลทีดี ถือหุ้นในบริษัทฯ ร้อยละ 20.74 ทั้งนี้
หากผู้ถือหุ้นรายใหญ่สองรายซึ่งไม่เป็นบุคคลที่เกี่ยวข้องกันตามมาตรา 258
แห่งพระราชบัญญัติหลักทรัพย์และตลาดหลักทรัพย์ มีการออกเสียงไปในทิศทางเดียวกัน
จะมีสิทธิออกเสียงรวมกันในสัดส่วนร้อยละ 66.38
ซึ่งจะทำให้ผู้ถือหุ้นกลุ่มดังกล่าวมีอำนาจในการควบคุมบริษัทฯ และมีอิทธิพลต่อการตัดสินใจของบริษัทฯ
ได้เกือบทุกเรื่องไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายกำหนดหรือข้อบังคับของบริษัทฯ กำหนดให้ต้องได้รับคะแนนเสียงไม่น้อยกว่า 3
ใน 4 ของที่ประชุมผู้ถือหุ้น ดังนั้น ผู้ถือหุ้นรายอื่นของบริษัทฯ จึงมีความเสี่ยง
จากการไม่สามารถรวบรวมคะแนนเสียงเพื่อตรวจสอบและถ่วงดุล
เรื่องที่ผู้ถือหุ้นใหญ่เสนอให้ที่ประชุมผู้ถือหุ้นพิจารณา อย่างไรก็ตาม บริษัทฯ
ได้มีการแต่งตั้งกรรมการอิสระเข้ามาเป็นคณะกรรมการตรวจสอบเพื่อทำหน้าที่ตรวจสอบ พิจารณา
และกลั่นกรองมิให้เกิดรายการที่อาจก่อให้เกิดความขัดแย้งทางผลประโยชน์ในอนาคต
และเพื่อให้เกิดความโปร่งใสในการดำเนินงานของบริษัทฯ